 **Délegyháza Község Önkormányzata** 

**2337 Délegyháza, Árpád u. 8.**

**Telefon/fax: (24) 212-011, (24) 212-057, E-mail:**  [polgarmestzer@delegyhaza.hu](mailto:%20polgarmestzer@delegyhaza.hu)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ELŐTERJESZTÉS**

**Délegyháza Község Önkormányzata Képviselő- testületének**

**2012. november 27-i ülésére**

Tisztelt Képviselő-testület!

Az államháztartásról szóló 2011. évi CXCV. törvény (a továbbiakban Áht.) 24. § (1) bekezdése értelmében a jegyző által elkészített, a következő évre vonatkozó költségvetési koncepciót a polgármester a tárgyév november 30-ig – a helyi önkormányzati képviselő-testület tagjai választásának évében december 15-g nyújtja be a Képviselő–testületnek.

Az Államháztartásról szóló törvény végrehajtására kiadott 368/2011.(XII.31.) Korm.rendelet 26. § (1) bekezdése értelmében a jegyző a helyi önkormányzat költségvetési koncepcióját a tervezett bevételek, a kötelezettségvállalások, egyéb fizetési kötelezettségek és a Magyarország 2013. évi központi költségvetéséről szóló törvény hiányában a T/7655.számú törvényjavaslat, illetve a T/7655/425 módosító javaslata figyelembe vételével állítja össze.

A 2013. évtől az önkormányzati feladatellátás és az ehhez kapcsolódó finanszírozási rendszer is alapjaiban változik meg. Korábban az önkormányzat által ellátott feladatok egy részét az állam fogja működtetni. Ehhez kapcsolódóan a feladatellátást szolgáló korábban átengedett források szerkezete is megváltozik.

A változásokhoz kapcsolódóan az önkormányzatnál megmaradó feladat forrásszabályozása is megtörténik. A új finanszírozási struktúrában a korábbi normatív finanszírozást a feladatfinanszírozás váltja fel. Ezzel megtörténik az ágazati feladatok meghatározása, a kötelező önkormányzati feladatok és a helyi közügyek szétválasztása.

A feladatátrendeződés érinti az oktatási, a szociális és az igazgatási feladatokat. Az Önkormányzati szervek (jegyző, polgármester, ügyintéző) által ellátott államigazgatási feladatok mértéke csökken, 2013. január 1-től létrejövő járási kormányhivatalhoz kerül át.

A közoktatás 2013. január l-től új lapokra helyeződik. A nemzeti köznevelésről szóló CXC. törvény értelmében a nemzeti köznevelés biztosításában az elsődleges felelősség az államot terheli. A közoktatási ágazatban az önkormányzatok fő feladata az óvodai ellátás lesz, melyhez a központi kormányzat többelemű hozzájárulást biztosít. A jogszabályi előírások alapján biztosítja az óvodapedagógusok illetményét és annak járulékait, ami a Magyar Államkincstár számfejtési adatain alapul. Figyelembe veszi továbbá a közoktatási/köznevelési törvény alapján az óvoda nevelésszervezési paramétereit (melyek csoportátlag, létszám, foglalkoztatási időkeret, gyermekekkel töltött idő stb.), továbbá a kereseteket meghatározó törvények kötelezően elismerhető elemeit. Kötött felhasználású támogatást biztosít az óvodai nevelést biztosító eszközök és felszerelések beszerzéséhez és a feladatellátást szolgáló épület folyamatos működéséhez.

Az iskolai oktatás területén az állam finanszírozza a pedagógusok és a szakmai munkát közvetlenül segítők illetményét. Állami feladat továbbá az iskolahálózat szakmai működési kiadásainak biztosítása is. A koncepció ennek megfelelően nem tartalmazza az iskolai szakmai működtetés kiadásait, nem tartalmazza továbbá az iskolaépület működtetésével kapcsolatos és a nem szakmai létszám kiadásait.

Az Önkormányzati kulturális feladatok ellátásához 2013. évben önálló előirányzatot biztosít a központi költségvetés – a kulturális javak védelme, a muzeális intézmények, a közművelődés és nyilvános könyvtárellátás, fenntartásához.

Az Önkormányzatnál maradó helyi közügyeket egy - az önkormányzatok jövedelemteremtő képességétől függő – általános jellegű támogatás szolgálja 2013. évtől. Az önkormányzatot megillető személyi jövedelemadó részesedés megszűnik, illetve átcsoportosul, és szintén átcsoportosul az önkormányzatok közötti jövedelem különbség mérséklésére eddig biztosított forrás. A megszűnő források helyett a települések általános támogatása került kialakításra az önkormányzati törvényben előírt feladatok ellátására.

Az átengedett adók közül a gépjárműadó korábbi 100%-a helyett 2013. január 1-től 40% illeti meg az önkormányzatot.

Az iparűzési adó rendszerét a finanszírozási átalakítás nem érinti, teljes bevétele az önkormányzatnál marad. Az évközben a szerkezetátalakítás következtében felmerülő előre nem látható, a közfeladatok átalakításaiból eredő működési problémák kezelésére, az új önkormányzati törvény előírásainak megfelelően szerkezetátalakítási tartalék előirányzat szolgál. Melynek célja rugalmas beavatkozási lehetőség biztosítása az önkormányzati rendszer átalakítása miatt felmerülő esetlegesen pénzügyi problémák megoldására.

Délegyháza Község Önkormányzatát a fenti központi szerkezetátalakítással az alábbi változások érintik 2013. január 1-től.

1. Járási Székhelye Szigetszentmiklós város lesz

2.A Hunyadi János Általános Iskola és Könyvtár feladataiból a pedagógus és a pedagógusokat közvetlenül segítők szakmai irányítását központosított rendszerben a Klebelsberg Intézményfenntartó Központ (az oktatásért felelős miniszter irányítása alatt működő hivatal) veszi át. Gondoskodik a feladathoz tartozó létszám illetményének és járulékainak előirányzatairól, továbbá a szakmai munkát segítő eszközök beszerzéséről és azok finanszírozásáról, és gyakorolja a munkáltatói jogköröket.

Az intézményfenntartó központ területi szerve a tankerület, mely azonos a járás illetékességi területével.

Délegyháza Község Önkormányzata 275/2012.évi (IX.27.) számú határozatában nyilatkozott, mely szerint az oktatási intézményének működtetését nem tudja vállalni. Kérelmének felülvizsgálatára még nem került sor. A felülvizsgálat eredményére 3 variáció lehetséges:

a, A belügyminiszter nem fogadja el a kérelmet, ebben az esetben az épület működtetését, fenntartását és az ehhez tartozó létszám illetményeit és azok közterheit önkormányzatunknak kell beterveznie.

b, Amennyiben elfogadja a kérelmet, abban az esetben általa megállapított hozzájárulást kérhet az önkormányzattól.

c, A feladatátvétel hozzájárulás megfizetése nélkül történik.

3. Az óvodai és iskolai gyermekétkeztetés továbbra is önkormányzati feladat, amit a központi költségvetés támogat, figyelemmel a rászoruló gyermekek szociális helyzetére.

A Napsugár Óvodánál 2013. szeptember 1-től a megnövekedett gyermek létszám miatt egy csoport- bővítés ennek személyi feltételével (2 fő pedagógus és 1 fő pedagógust segítő létszáma és közterhei) szerepelnek a prognosztizációban.

4. Jelentős változások várhatók szociális és gyermekjóléti ellátó rendszerben is. A várható módosítások elsősorban az alapellátások erősítésére, a rászorulók „otthonközeli” ellátására irányulnak. Az önkormányzatok szerepe ezen a területen fog koncentrálódni, ez erősíti, hogy a rendelkezésre álló források ne aprózódjanak szét a kötelezettségek között és a rászorulóknak a jelenleginél komplexebb ellátást tudjanak nyújtani.

A jegyzői hatáskörben lévő segélyek a törvénytervezet szerint létalapként egyesülnek. Egységesebb rendszerként fogja össze a jövedelemi helyzethez, továbbá különböző élethelyzetekhez kapcsolódó támogatásokat, ugyanakkor megtartva az egyes élethelyzetek különbségéből eredő eltéréseket. A létalapba tartoznának pl.a jelenlegi foglalkoztatást helyettesítő támogatás, illetve a rendszeres szociális segély, a lakásfenntartási támogatás.

A létalapként nyújtott ellátásokat az önkormányzatnál a képviselő-testületi hatáskörben a „krízistámogatás egészítheti ki, amely a háztartások, egyének egyedi átmeneti jellegű krízishelyzetének megoldását segíti.

A támogatási formák egy része átkerül a járási központhoz, melyhez Délegyháza önkormányzatától köztisztviselői létszám nem csoportosul át a Járási központhoz.

5.Az önkormányzatok adósságcsapdából való kimentésére a kormányzati döntés megszületett, ennek értelmében az önkormányzat „tiszta lappal” indulhat 2013. évben. Kedvezően alakul a jövő évi költségvetési tervezetben, amennyiben a 2013. évi kötelezettségből a fejlesztési, működési hitelek tőke és kamat kötelezettséggel (tőke:10 091 e Ft, kamat: 8411 e Ft, összesen: 18 502 e Ft) nem kell számolni. A konszolidáció a tervek szerint az 5000 alatti települések adósságának 100%-s kiváltása lesz, mely szerint a következő évek kötelezettségeit is átvállalja az állam. A folyószámlahitel állam általi átvállalására még nem született döntés, ezért nem ismert, hogy erre is vonatkozik-e a konszolidáció. Ez a megoldás jelentősen javítana Önkormányzatunk napi működési nehézségein. Az előzetes prognózis még számol ezzel a kötelezettséggel.

6. Az Önkormányzat 2013. évi működési költségvetésének nem lehet hiánya, ezért szükséges átgondolni az önkormányzati törvényben megfogalmazott kötelező feladatok ellátásának biztosítása érdekében, bizonyos nem kötelező feladatok finanszírozásának csökkentését. Amennyiben szükséges, egyéb racionalizálási döntést meghozni.

Önkormányzatunk 2013. évi előzetes prognosztizációja szerint az állami hozzájárulások mintegy 58 millió forinttal csökkennek a közfeladatok szerkezeti átalakítása és finanszírozása során.

7. Helyi adók tekintetében a Képviselő-testület 2013. évre adóemelésről nem döntött, az adó bevételek tervezése a jelenleg hatályban lévő adórendeletek alapján történt.

8. Az intézmények saját bevétele az alaptevékenységgel összefüggő szolgáltatások ellenértékéből, továbbszámlázott közüzemi díjakból, helyiségek, eszközök tartós és eseti bérbe adásából és az egyéb bevételekből tevődik össze.

9. Átvett pénzeszközök bevétele, (az OEP támogatásból, védőnői szolgálat, közfoglalkoztatás és a mezőőri szolgáltatás támogatása).

10. Felhalmozási célú bevételi prognózis tartalmazza az eszközhasználati díjból, ivóvízminőség javítása pályázati forrásából, továbbá építési telkek és ingatlanok tervezett értékesítéséből származó bevételeket.

11. A 2013. évi önkormányzati kiadások tervezésénél kiemelten fontos szempont továbbra is a takarékosság, és a hatékonyság érvényesítése, az önállóan működő és önállóan gazdálkodó, valamint az önállóan működő költségvetési szervei zavartalan működésének biztosítása.

A Magyar Köztársaság 2013. évi költségvetését még nem fogadta el az Országgyűlés ezért jogszabályokkal megalapozott adatokat nem tudunk mellékelni az előterjesztéshez. A várható bevételek és kiadások, valamint a kötelező és nem kötelezően vállalt feladatok adataiból rajzolódik ki a koncepció mellékletében bemutatott, 2013. évi költségvetési tervezet, mely a végleges költségvetés elfogadásáig még változni fog.

A jelenlegi 2013. évi prognosztizációban a működési bevételek és működési kiadások különbözetét (hiányát) a felhalmozási célú többletbevétel biztosítja (25 000 e Ft). Törekeni kell a működtetési bevételek és a működési kiadások egyensúlyának megteremtésére, működési hiány nem tervezhető. A felhalmozási többleteket pedig a településfejlesztésre kel fordítani.

Délegyháza Község Önkormányzatának 2013. évre prognosztizált költségvetési bevételeit és kiadásait az előterjesztés 1. számú melléklete tartalmazza.

Kérem a Tisztelt Képviselő-testületet Délegyháza Község Önkormányzatának 2013. évi koncepciójának megvitatására, és elfogadására.

Délegyháza, 2012. november 20.

Dr.Riebl Antal

Polgármester